劉招華者，中華人民共和國毒梟也。福建福安賽岐鎮人。一九六五年三月五日生。幼雖頑，孝而敏。母鄉佛，身弱恒病。華六歲，為素食祈福。二年，次姊月春與焉，期年而廢，而華持至母沒。十二歲失怙。兄姊四人，家貧甚，皆蚤輟學以與農事，強給資用。而未輟華。時市之序以福安一中為上，學而優。常謂人曰：「所學皆廢也，必為富。」稍長，為鎮汽修廠學徒。高二時，私詣街道幹部，以家貧將自投軍，乃役於武警福州邊防支隊。稍任正排職幹事，代司務長，貪公款百餘元，見懲。八九年十二月，遷業為福安市人民法院司法警察，月俸五十六元。黽勉精職，數見表彰，嘗立三等功。同人咸稱以謙謹溫良。罪犯有力，三吏不得持，而華獨服之。人以為無害。上司亦頗任之，擢使攝招商引資事。遂多交長吏及中外賈人。居常病其庸慊，自認所效之蕃，而理有得焉。遂利通與臺灣行商，為販私偷漏，因識毒品。九四年十二月去職，陽言經商，私試製冰毒。於是歸里，诪張鄉民長吏，貰地建廠，上府亦期許之。及竣時，遐邇來賀。爾乃豢惡犬屏鄉人，以密製毒。九六年七月五日，福州吏繫二毒販，繳毒十斤，質極高。過堂坐販毒當死，始供華。而華居席旁聽，以是蚤遁去，安匿於福州雪峰寺。吏則執之無獲。張追胥令，亦無果。自是亡命，浪跡輾轉。